
G R A D  O S I J E K

UPRAVNI ODJEL ZA PROSTORNO UREĐENJE,
GRADITELJSTVO I ZAŠTITU OKOLIŠA



KLASA :  360-09/26-01/12
URBROJ : 2158-1-17-03/2-26-2
Osijek,  16.07.2026.
				
PROJEKTNI ZADATAK
za uslugu izrade projektne dokumentacije i troškovnika za rekonstrukciju zgrade stambene namjene za potrebe priuštivog stanovanja na adresi Franje Kuhača 11, Osijek
Predmet nabave je usluga izrade cjelokupne projektne dokumentacije i troškovnika za rekonstrukciju zgrade stambene namjene za potrebe priuštivog stanovanja na adresi Franje Kuhača 11, Osijek, na k.č.br. 5821, k.o. Osijek, a obuhvaća sljedeće:
· prema dostavljenoj dokumentaciji izraditi glavne projekte rekonstrukcije građevine i uređenja okoliša, sa svim projektima pojedinih struka, elaboratima, proračunima i troškovnicima, u opsegu potrebnom za ishođenje odgovarajućih dozvola i suglasnosti te izvođenje radova; 
· ishoditi sve potrebne posebne uvjete, uvjete priključenja i druge uvjete nadležnih javnopravnih tijela; 
· ishoditi mišljenje i/ili rješenje nadležnog tijela za potrebe provedbe postupka ocjene o potrebi procjene utjecaja zahvata na okoliš, ukoliko je isto potrebno; 
· izraditi pripadajuću PowerPoint prezentaciju i 3D vizualizaciju planirane rekonstrukcije zgrade i uređenja pripadajućeg okoliša; 
· ishoditi građevinsku dozvolu, uključujući potrebne dopune i usklađenja projektne dokumentacije tijekom postupka ishođenja dozvole; 
· osigurati usluge koordinatora zaštite na radu u fazi izrade projekta (Koordinator I), sukladno važećim propisima; 
· osigurati pravovremenu stručnu pomoć i pojašnjenja na upite gospodarskih subjekata/ponuditelja tijekom provedbe postupka javne nabave za izvođenje radova, u dijelu koji se odnosi na projektnu dokumentaciju, tehničke specifikacije i troškovnike
Projektna dokumentacija mora biti izrađena sukladno odredbama važećih zakona i podzakonskih propisa Republike Hrvatske iz područja gradnje, prostornog uređenja, zaštite kulturne baštine, zaštite od požara, energetske učinkovitosti te ostalim važećim tehničkim propisima i normama.

Projektna dokumentacija mora predstavljati cjelovitu i međusobno usklađenu osnovu za izvođenje radova te sadržavati sve potrebne elemente kako bi se građevina mogla rekonstruirati u skladu s važećim propisima i posebnim uvjetima nadležnih javnopravnih tijela.

Izvršitelj je dužan osigurati da poslove zaštite i očuvanja kulturnog dobra za koje je sukladno članku 106. Zakona o zaštiti i očuvanju kulturnih dobara (NN 145/24) i Pravilniku o uvjetima za dobivanje dopuštenja za obavljanje poslova na zaštiti i očuvanju kulturnih dobara (NN 104/25) propisano dopuštenje, obavljaju fizičke osobe koje posjeduju odgovarajuće dopuštenje Ministarstva kulture i medija.

TEHNIČKI OPIS

Predmetna građevina nalazi se na adresi Franje Kuhača 11, Osijek, na k.č.br. 5821 k.o. Osijek, u obuhvatu zaštićene kulturno-povijesne cjeline Tvrđe. Upisana je u Registar kulturnih dobara RH na Listu zaštićenih kulturnih dobara broj Z-4341 te ima poseban dosje u Dokumentaciji Konzervatorskog odjela u Osijeku pod brojem D-345. Građevina je postojeća stambena zgrada koja se rekonstruira uz očuvanje kulturno-povijesnih vrijednosti utvrđenih Konzervatorskom studijom i uvjetima nadležnog Konzervatorskog odjela Ministarstva kulture i medija Republike Hrvatske. Zgrada je ukupne bruto površine 914 m2 i nalazi se na čestici ukupne površine 1.011 m2. 

POSTOJEĆE STANJE

Zgrada je jednokatna uglovna zgrada stambene namjene, ugrađena u ulični niz Kuhačeve ulice, na jugoistočnom uglu Trga Svetog Trojstva, s istočnim pročeljem orijentiranim prema Ulici Ruđera Boškovića. Zgrada se sastoji od podruma, prizemlja, kata i tavanskog prostora, s dva glavna krila i pripadajućim dvorištem.

Zgrada je tijekom povijesti pretežito bila stambene namjene, prvenstveno za smještaj visokih vojnih časnika, dok je dio prizemlja istočnog krila početkom 20. stoljeća privremeno bio prenamijenjen za druge potrebe. Danas je zgrada stambene namjene, a planiranom rekonstrukcijom predviđa se zadržavanje postojeće stambene namjene i uređenje zgrade za potrebe priuštivog stanovanja.

Postojeće stanje zgrade karakterizira izrazita dotrajalost i dugogodišnje neodržavanje. Na građevinskim elementima prisutne su deformacije i pukotine zidova te značajna oštećenja žbuke i ziđa uslijed djelovanja kapilarne vlage, isoljavanja i smrzavanja. Građevinska oprema je dotrajala, instalacije su zastarjele, djelomično dotrajale i tijekom vremena neadekvatno prilagođavane potrebama korisnika, dok su zajednički prostori i dvorište zapušteni.

CILJEVI I ZADAĆA PROJEKTA

Planiranom rekonstrukcijom potrebno je osigurati cjelovitu sanaciju i obnovu zgrade te njezino funkcionalno i tehničko unaprjeđenje u skladu sa suvremenim standardima stanovanja, uključujući zahtjeve zelene i digitalne tranzicije, uz istodobno očuvanje povijesnih, arhitektonskih i kulturnih vrijednosti zgrade te poštivanje smjernica Konzervatorske studije i uvjeta nadležnog Konzervatorskog odjela.

Cilj projekta je zadržavanje izvorne stambene namjene zgrade i njezina prilagodba za potrebe priuštivog stanovanja, pri čemu je, sukladno Idejnom projektu, predviđeno uređenje devet stambenih jedinica, od kojih četiri u prizemlju i pet na prvom katu.

Projektom je potrebno predvidjeti provedbu svih potrebnih istražnih i pripremnih radova, sanaciju i obnovu postojećih građevinskih i konstruktivnih elemenata, obnovu i osuvremenjivanje instalacija te funkcionalno uređenje unutarnjih i vanjskih prostora. Projektna rješenja potrebno je razvijati na način kojim se osiguravaju suvremeni tehnički, funkcionalni i socijalni standardi stanovanja, uz maksimalno očuvanje povijesne slojevitosti i izvornih vrijednosti zgrade. 

Navedenu projektnu dokumentaciju potrebno je izraditi na optimalan način, prostorno, funkcionalno, tehnički i financijski, sukladno važećoj prostorno-planskoj dokumentaciji, posebnim uvjetima nadležnih javnopravnih tijela, Konzervatorskoj studiji i uvjetima nadležnog Konzervatorskog odjela, primjenjujući odredbe važećih zakona i podzakonskih propisa, hrvatskih normi i pravila struke.

Projektna rješenja potrebno je planirati na način kojim će se osigurati dugoročno održiva, racionalna i energetski učinkovita uporaba zgrade, uz primjenu suvremenih tehničkih rješenja koja su ekonomski opravdana i okolišno prihvatljiva te usklađena sa zahtjevima zaštite kulturne baštine.

Prilikom projektiranja potrebno je, gdje je primjenjivo, voditi računa o DNSH načelu („ne nanosi bitnu štetu“) i horizontalnim načelima, kao i načelima Novog europskog Bauhausa (NEB):
· Održivost – primjena načela energetske učinkovitosti, kružnog gospodarstva, racionalnog korištenja resursa i očuvanja okoliša; 
· Estetika – očuvanje i afirmacija arhitektonskih, povijesnih i ambijentalnih vrijednosti zgrade uz postizanje kvalitetnih i suvremenih prostornih rješenja; 
· Uključivost – osiguravanje pristupačnosti, funkcionalnosti i jednakih mogućnosti korištenja prostora, u mjeri u kojoj je to moguće s obzirom na postojeće stanje i zahtjeve zaštite kulturnog dobra.

SMJERNICE ZA IZRADU PROJEKTA

Projektnu dokumentaciju potrebno je izraditi u skladu s dostavljenim Idejnim projektom, Konzervatorskom studijom, posebnim uvjetima nadležnih javnopravnih tijela te uvjetima i smjernicama nadležnog Konzervatorskog odjela.

Pri izradi projektne dokumentacije potrebno je osobito:
· predvidjeti cjelovitu rekonstrukciju i sanaciju zgrade uz zadržavanje njezine izvorne stambene namjene i uređenje zgrade za potrebe priuštivog stanovanja; 
· funkcionalnu organizaciju prostora temeljiti na Idejnom projektu kojim je predviđeno uređenje ukupno devet stambenih jedinica, od kojih četiri u prizemlju i pet na prvom katu, uz potrebne prilagodbe tijekom daljnje razrade projekta i usklađivanja s konzervatorskim uvjetima; 
· od ukupno devet planiranih stambenih jedinica, dvije stambene jedinice projektirati i prilagoditi za korištenje osobama s invaliditetom i osobama smanjene pokretljivosti; 
· predvidjeti dizalo kao mjeru uklanjanja arhitektonskih barijera i osiguravanja ravnopravnog, sigurnog i samostalnog pristupa etažama zgrade osobama s invaliditetom i osobama smanjene pokretljivosti te drugim korisnicima smanjene pokretljivosti; 
· u projektnoj dokumentaciji jasno prikazati i kotirati sve relevantne elemente pristupačnosti, uključujući pristupačne komunikacijske koridore, širine vrata, pragove, manevarske prostore i druge elemente, sukladno važećim propisima kojima se uređuje pristupačnost građevina osobama s invaliditetom i osobama smanjene pokretljivosti; 
· provjeriti postojeće stanje nosive konstrukcije te osigurati mehaničku otpornost i stabilnost zgrade, uz projektiranje potrebnih mjera sanacije i ojačanja konstrukcije; 
· predvidjeti sanaciju oštećenja uzrokovanih dugotrajnim neodržavanjem, kapilarnom vlagom, isoljavanjem i smrzavanjem te odgovarajuću sanaciju zidova, žbuke i ostalih oštećenih građevinskih elemenata; 
· predvidjeti obnovu pročelja, krovišta, vanjske i unutarnje stolarije te ostalih povijesno i arhitektonski vrijednih elemenata u skladu s Konzervatorskom studijom i uvjetima nadležnog Konzervatorskog odjela; 
· predvidjeti cjelovitu obnovu i osuvremenjivanje svih potrebnih instalacija zgrade – vodovoda i odvodnje, elektrotehničkih, strojarskih i elektroničkih komunikacijskih instalacija – u skladu sa suvremenim standardima stanovanja; 
· projektirati mjere energetske učinkovitosti i korištenja obnovljivih izvora energije u mjeri u kojoj su tehnički izvedive, ekonomski opravdane i usklađene sa zahtjevima zaštite kulturnog dobra; 
· predvidjeti biciklističku infrastrukturu, uključujući nadstrešnicu za smještaj bicikala s integriranom fotonaponskom elektranom, kao mjeru održive mobilnosti i korištenja obnovljivih izvora energije, uz usklađenje s prostornim mogućnostima i konzervatorskim uvjetima; 
· predvidjeti funkcionalno uređenje zajedničkih prostora zgrade, kolne veže, dvorišta i pripadajućeg okoliša, uz očuvanje njihovih povijesnih i ambijentalnih vrijednosti; 
· predvidjeti suvremenu elektroničku komunikacijsku infrastrukturu i drugu potrebnu infrastrukturu u skladu sa zahtjevima digitalne tranzicije; 
· sva projektna rješenja oblikovati tako da budu međusobno usklađena, dugoročno održiva, racionalna za korištenje i održavanje te primjerena karakteru i kulturno-povijesnoj vrijednosti zgrade; 
· sve mjere koje predstavljaju nadstandard horizontalnih načela jasno i nedvosmisleno razraditi u tehničkim opisima, prikazati u grafičkim prilozima i obuhvatiti troškovnikom, kako bi bile dokazive za potrebe prijave i evaluacije projekta OSA-H u okviru EUI natječaja te praćenja njihove provedbe tijekom realizacije projekta.













PROSTORNO-PLANSKA DOKUMENTACIJA

Predmetna projektna dokumentacija mora biti u skladu s prostorno-planskom dokumentacijom koja je na snazi za predmetnu lokaciju:
· Prostorni plan uređenja Grada Osijeka ("Službeni glasnik" Grada Osijeka broj 8/05, 5/09, 17A/09-ispr., 12/10, 12/12, 20A/18, 24/22, 23/24 i 7/25-pročišćeni tekst)
· Generalni urbanistički plan Grada Osijeka ("Službeni glasnik" Grada Osijeka – broj 5/06, 12/06-ispr., 1/07-ispr., 12/10, 12/11, 12/12, 2/13-ispr., 4/13-ispr., 7/14, 11/15, 5/16-ispr., 2/17, 13A/20, 4/21, 24/22, 4/24, 23/24 i 7/25-pročišćeni tekst)

RASPOLOŽIVA DOKUMENTACIJA I PODLOGE 
Za stambenu zgradu na adresi Franje Kuhača 11, Osijek izrađena je sljedeća dokumentacija: 
· Idejni projekt oznake 812/2024-DS (rujan 2024.) izrađen od DS CONSULTING d.o.o. Osijek
· Energetski certifikat i Izvješće o energetskom pregledu (rujan 2024.) izrađen od DS CONSULTING d.o.o. Osijek
· Konzervatorska studija (prosinac 2015.) izrađena od Ureda ovlaštenog arhitekta Tone Papić 

SADRŽAJ PROJEKTA
Glavni projekt mora predstavljati cjelovito i međusobno usklađeno tehničko rješenje rekonstrukcije zgrade i uređenja okoliša te sadržavati sve potrebne projekte pojedinih struka, elaborate, proračune i ostalu dokumentaciju potrebnu za ishođenje građevinske dozvole i drugih potrebnih suglasnosti i akata.

Glavni projekti moraju biti međusobno usklađeni te izrađeni sukladno važećim zakonima i podzakonskim propisima, tehničkim propisima, hrvatskim normama i pravilima struke, posebnim uvjetima nadležnih javnopravnih tijela, Konzervatorskoj studiji te uvjetima i smjernicama nadležnog Konzervatorskog odjela.

Sve pripremne radove, istraživanja, podloge i podatke potrebne za izradu potpune i kvalitetne projektne dokumentacije, a koji ovim Projektnim zadatkom nisu izričito navedeni, Izvršitelj je dužan pribaviti odnosno izraditi te povezane troškove uključiti u ponudbenu cijenu.

Projektna dokumentacija mora sadržavati sve potrebne grafičke priloge, tehničke opise, proračune, dokaznice mjera i troškovnike. Troškovnici moraju biti u potpunosti usklađeni s projektnom dokumentacijom i izrađeni u dvije verzije: bez upisanih jediničnih cijena za potrebe provedbe postupka javne nabave te s aktualnim tržišnim jediničnim cijenama za potrebe Naručitelja.

Izvršitelj je dužan tijekom postupka ishođenja građevinske dozvole izvršiti sve potrebne dopune i usklađenja projektne dokumentacije te postupiti po opravdanim primjedbama Naručitelja i nadležnih tijela koje proizlaze iz ugovorenog opsega usluge, bez prava na dodatnu naknadu.

Izvršitelj je dužan pružiti stručnu pomoć Naručitelju tijekom provedbe postupka javne nabave za izvođenje radova, uključujući pripremu stručnih pojašnjenja i odgovora na upite gospodarskih subjekata koji se odnose na projektnu dokumentaciju i troškovnike.

SURADNJA S NARUČITELJEM
[bookmark: _Hlk173486772]Tijekom izrade projekta Izvršitelj je obvezan aktivno surađivati s predstavnikom Naručitelja, izvještavati i upoznavati Naručitelja o napretku izrade projekta i predviđenim rješenjima, a sve u cilju izbjegavanja mogućih nedostataka i drugačijih zahtjeva Naručitelja. 
Izvršitelj je dužan prisustvovati svim radnim sastancima o svom trošku koji će se održavati tijekom izrade projektne dokumentacije minimalno dva puta tjedno u prostorijama Naručitelja, a poradi dodatnih pojašnjenja,  konzultacija i slično. 
Naručitelj zadržava pravo primjedbi i sugestija na pojedina rješenja, kompletnost i nivo razrade projektne dokumentacije, a Izvršitelj se obvezuje postupiti po svim opravdanim primjedbama Naručitelja bez prava na dodatnu naknadu. 
Izvršitelj nema pravo ni na kakvu posebnu/dodatnu naknadu za sva usklađenja izrađene projektne dokumentacije koju bude vršio naknadno, odnosno neće imati pravo ni na kakvu posebnu/dodatnu naknadu za sva usklađenja izrađene dokumentacije koja bude vršio do donošenja odluke o odabiru u postupku nabave za izvođenje radova. Za sva odstupanja od zadanih elemenata potrebna je pisana suglasnost odgovorne osobe Naručitelja. Po dovršetku projektne dokumentacije ista će biti pregledana od strane Naručitelja.
Izvršitelj se obvezuje na suradnju sa svim javnim poduzećima, pravnim osobama s javnim ovlastima te drugim tijelima koja mogu dati podatke relevantne za izradu Glavnog projekta, te za ishođenje potrebnih suglasnosti i dozvola za građenje.
Troškove neophodnih kontrola mehaničke otpornosti i stabilnosti Glavnog i izvedbenog projekta snositi će izvršitelj usluge, po utvrđivanju potrebe za istim. Izvršitelj se obvezuje izvršiti sve izmjene i dopune u projektnoj dokumentaciji nastale zbog zahtjeva nadležnih tijela za izdavanje potrebnih dozvola.
Tijekom izrade Glavnog projekta, a prije podnošenja zahtjeva za ishođenje građevinske dozvole, Izvršitelj je obvezan pravovremeno pisanim putem izvještavati ovlaštenu osobu Naručitelja o fazama razrade projekta i prezentirati odabrana tehnička rješenja, materijale i slično, a sve kako bi se eventualne primjedbe pravovremeno otklonile.










CIJENA IZRADE PROJEKTNE DOKUMENTACIJE I DINAMIKA PLAĆANJA
Izvršitelj je u obvezi prije podnošenja ponude o svom trošku detaljno sagledati ovaj Projektni zadatak i izvršiti uvid na samoj lokaciji te ponuđenom cijenom obuhvatiti sve opisane radove izrade i isporuke projektne dokumentacije za ishođenje građevinske dozvole i ostale navedene usluge koje se tiču predmeta posla neovisno jesu li isti posebno naglašeni u Projektnom zadatku i priloženoj dokumentaciji ili nisu te Izvršitelj nema pravo ni na kakve naknadne troškove s tim u vezi i/ili provođenju upravnih postupaka. 
Izvršitelj je dužan usvojiti sve novonastale izmjene u zakonskoj regulativi koje nastanu tijekom izvršavanja usluge izrade tehničke dokumentacije te ih ugraditi u Glavni projekt.
Plaćanje se vrši prema dinamici ostvarenja povjerenog zadatka, a koje uključuje i sve eventualne izmjene do ishođenja pravomoćne građevinske dozvole.
	R.br.
	Aktivnost
	Isplata po/odobrenju dokumentacije od strane Naručitelja

	1)
	Izrada idejnog rješenja / Ishođenje posebnih uvjeta /  Izrada Glavnog projekta, 3D vizualizacije, Powerpoint prezentacije
	60%  ukupne cijene

	2)
	Ishođenje građevinske dozvole
	20%  ukupne cijene

	3)
	Izrada troškovnika
	20%  ukupne cijene



ROK IZRADE PROJEKTNE DOKUMENTACIJE
Izvršitelj se obvezuje izvršiti usluge u sljedećim rokovima: 
· 15 dana od dana primitka narudžbenice za izradu idejnog rješenja i podnošenje zahtjeva za posebne uvjete 
· 40 dana za izradu Glavnog projekata, 3D vizualizacije, Powerpoint prezentacije od ishođenja posebnih uvjeta uključivo podnošenje zahtjeva za građevinsku dozvolu 
· 5 dana za izradu troškovnika od ishođenja građevinske dozvole

DOSTAVA DOKUMENTACIJE
Naručitelju dostaviti dokumentaciju u tiskanom i elektroničkom obliku: 
Idejno rješenja  u 2 (dva) primjerka, Glavni projekt i troškovnik u 4 (četiri) primjerka, te u CAD-u ili drugom programskom paketu kompatibilnom s .dwg formatom s napomenom da troškovnik u elektroničkom obliku mora biti dostavljen u jednom listu radne knjige (sheet-u). 

	U Osijeku, 16. srpanj 2026.

